Arvid Sletta

Arvid Inge Sletta (født 21. januar 1960) er en norsk musiker fra Frøya.

Easy Riders
Sammen med brødrene Reidar og Øyvind spilte han gitar i bandet Easy Riders på midten av 1980-tallet. Bandet ga ut singelen «Call Me Tonight»/«You Drink Too Much» i 1988. Albumene Brilliant Kind Of Works (1988) og In Love (1990) utkom på kassett. Ei tid etter dette ble Easy Riders oppløst.Norsk pop- og rockleksikon, 2.utg., Vega Forlag (2005), s. 592

Soloartist
Arvid Sletta begynte som soloartist i 1990 med albumet Statement. Ifølge Norsk pop- og rockleksikon ble albumet «et ettertraktet samleobjekt, med stor kultstatus». Det samme ble understreket av Willy B i et tilbakeblikk på Easy Riders-singelen.«Merkelige rare records» av Willy B, Musikkavisen Backstage 2/2004 Willy B kalte også Sletta «en legende innen norsk musikkliv» og la til at Statement ble omsatt for forholdsvis høye summer på bruktmarkedet.«Arvid Sletta – musikk i går, i dag og i morgen!» av Willy B, Musikkavisen Backstage 3/2007 Erik Fossen uttalte om Statement til Vagant: «Arvid Sletta kan ikke synge, knapt spille gitar og mestrer så vidt engelsk. Det hindrer ham ikke i å sette sammen skisseaktige små låter basert på slitte vignetter fra rockesjangeren». Det ga «et fascinerende innblikk i en skaperglede og kjærlighet til musikk som mange såkalte popartister bare kan drømme om».«Enquête: 3 ekstraordinære lytteropplevelser», Vagant 2/2005 Sven Ove Bakke, som tok med albumet i boka Norske klassikere, foreslo art brut som sjangerbetegnelse, og forklarte: «Det han lagde, og lager, er ingenting om ikke desperat villet: Artisten har en avsindig kjærlighet til det å spille musikk og alt som har med rock å gjøre».Bakke, Sven Ove (2012). Norske klassikere: bøker, filmer, musikk, radio og TV fra 1945 til i dag. Oslo: 
Spartacus, s. 439. ISBN 9788243005600

Sletta var involvert i Frøya Rockklubb.«Arvid Sletta», Hitra-Frøya 20. november 1990 På 1990-tallet flyttet Sletta fra Frøya til Kyrksæterøra. I 1992 spilte Sletta inn 31 låter, som ikke ble utgitt før i 2005 under navnet Name. Albumet Credibility med gitaristen og munnspilleren Oddbjørn Tvervåg fulgte i 2006, deretter Stride i 2008 med Oddbjørn Tvervåg og John Ivar Bjørkaas.

I sin anmeldelse i Musikkavisen Backstage ga Willy B Credibility 5 stjerner med begrunnelser som blant annet: «dette er dønn ærlig og veldig personlig musikk», «forstår du ikke dette her, da har du ikke noe musikalsk hjerte. Dette er ei unik plate!»Albumanmeldelse av Willy B, Musikkavisen Backstage 5–6/2006 Credibility fikk et terningkast 1 av Hamar Arbeiderblad, mens Name fikk en omtale av Halden Arbeiderblad, hvor begge spurte seg om utgivelsene var seriøst ment. Materialet var «sørgelig dårlig», het det, men hadde også sjarm og «veldig høy underholdningsverdi».Albumanmeldelse, Hamar Arbeiderblad 19. september 2006«Tragikomisk», Halden Arbeiderblad 27. juni 2005 Name fikk både terningkast 1 og 3 samtidig i Sandefjords  Blad, av en anmelder som tenkte seg at Sletta var «Norges fremste bluessanger» hvis «vi stripper blues for alt av teknikk, og kun sitter igjen med uttrykk for forpint sjel». Utgivelsen Name var «enda mindre gjennomarbeidet enn Statement»,Albumanmeldelse, Sandefjords Blad 1. september 2005 en utgivelse som ikke var mikset. Derfor var «det mest spennende det som Sletta har forestilt seg, men ikke spilt inn».

Film
En kortfilm om Arvid Sletta, Statement Too laget av Joern Utkilen, hadde premiere i 2016. Slettas sanger opptrådte også i Utkilens øvrige filmer. Filmpremieren ble omtalt som tidenes første filmpremiere som har funnet sted i Hemne kommune, og et band ved navn Deleted, «Sletta» oversatt, framførte et knippe sanger.«En hyllest til Arvid Sletta», Hitra-Frøya 2. februar 2016«Hyllesten til en kultartist», Sør-Trøndelag 3. februar 2016 Adresseavisens anmelder Ole Jacob Hoel uttalte i forbindelse med filmen at «musikken til frøyværingen er veldig sterk dersom man frigjør seg fra vanlige kvalitetsnormer».«Lager film om den ukjente kultartisten Arvid Sletta», NRK.no 31. januar 2016 I tillegg til lokale visninger i Trøndelag, inkludert Trondheim,Kinoomtale, Adresseavisen 10. mars 2016 ble den 38 minutter lange filmen tatt med på programmet til Kortfilmfestivalen i Grimstad og Bergen Internasjonale Filmfestival.«Mellom søvnig dagligliv og akutt flyktningkrise», Ny Tid 12. mai 2016Statement Too, BIFF.no

 Referanser 

Kategori:Norske gitarister
Kategori:Personer fra Frøya kommune